Document ID: 31976R1729

Title and Content:
ΚΑΝΟΝΙΣΜΟΣ (ΕΟΚ) αριθ. 1729/76 ΤΟΥ ΣΥΜΒΟΥΛΙΟΥ της 21ης Ιουνίου 1976 περί ανακοινώσεως στοιχείων όσον αφορά την κατάσταση του ενεργειακού εφοδισμού της Κοινότητος ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 213, τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως τα άρθρα 187 και 192, το σχέδιο κανονισμού που υπέβαλε η Επιτροπή, Εκτιμώντας: ότι η επιδίωξη και η πραγματοποίηση των αντικειμενικών στόχων της ενεργειακής πολιτικής που καθορίσθηκαν από το Συμβούλιο, ιδίως στα ψηφίσματα της 17ης Δεκεμβρίου 1974 (1), απαιτούν να τεθούν σε εφαρμογή τα κατάλληλα μέσα, τα οποία καθορίζονται μεταξύ άλλων στο ψήφισμα του Συμβουλίου της 13ης Φεβρουαρίου 1975 (2)- ότι τα μέσα αυτά συνεπάγονται ιδίως την εκτίμηση της καταστάσεως του ενεργειακού εφοδιασμού κάθε Κράτους μέλους και της Κοινότητος- ότι η εκτίμηση αυτή πρέπει απαραιτήτως να έχει ενιαίο χαρακτήρα και να καλύπτει το σύνολο των οικείων τομέων- ότι, κατά συνέπεια, προκειμένου να αποκτήσει η Επιτροπή τη δυνατότητα να εκπληρώσει τα καθήκοντα που της έχουν ανατεθεί για την πραγματοποίηση των ανωτέρω στόχων, πρέπει να διαθέτει πλήρη και συναφή στοιχεία σχετικά με την κατάσταση του ενεργειακού εφοδιασμού- ότι προσφάτως έχει γίνει αναγκαίο, προκειμένου να ικανοποιηθούν ο ενεργειακές ανάγκες, να καταβάλλεται διαρκής προσπάθεια προσαρμογής της διαρθρώσεως του εφοδιασμού στις μεταβαλλόμενες συνθήκες της αγοράς- και ότι για το λόγο αυτό η Επιτροπή πρέπει να ενημερώνεται τακτικά- ότι σε περίπτωση δυσχερειών που δύνανται να προκαλέσουν σοβαρές διαταραχές λόγω περιστολής ή απειλής περιστολής του ενεργειακού εφοδιασμού, η Επιτροπή πρέπει να διαθέτει σε σύντομο χρονικό διάστημα εμπεριστατωμένη πληροφόρηση όσαν αφορά τα βασικά δεδομένα της καταστάσεως αυτής- ότι λόγω των δυσχερειών που παρουσιάσθηκαν στην αγορά ενεργείας, το Συμβούλιο εξέδωσε στις 30 Ιανουαρίου 1974 τον κανονισμό (ΕΟΚ) αριθ. 293/74 (3), ο οποίος προβλέπει την εκ μέρους των Κρατών μελών ανακοίνωση ορισμένων στοιχείων προκειμένου να καταρτίζονται πλήρεις ενεργειακοί ισολογισμοί για την Κοινότητα- ότι ο ανωτέρω κανονισμός δεν ανταποκρίνεται πλέον στις σύγχρονες απαιτήσεις, εφόσον δεν επιτρέπει στην Επιτροπή να συγκεντρώνει τα στοιχεία που είναι απαραίτητα τόσο σε κανονικές συνθήκες όσο και σε περιόδους δυσχερειών- ότι η τυποποιημένη και ορθολογική ανακοίνωση όλων των απαιτουμένων στοιχείων σε κοινοτικό επίπεδο εξυπηρετεί το κοινό συμφέρον- ότι πρέπει να διασφαλίζεται ο σεβασμός των υποχρεώσεων που προβλέπονται στον παρόντα κανονισμό και ο εμπιστευτικός χαρακτήρας των συλλεγομένων στοιχείων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα Κράτη μέλη ανακοινώνουν στην Επιτροπή, δύο φορές το χρόνο, τα στοιχεία που απαριθμούνται στο παράρτημα I, σχετικά με την κατάσταση του ενεργειακού εφοδιασμού κατά το προηγούμενο ημερολογιακό εξάμηνο καθώς και τα στοιχεία που αφορούν τις προβλέψεις για το τρέχον εξάμηνο. Άρθρο 2 Εφόσον η Επιτροπή, κατόπιν διαβουλεύσεως με την Επιτροπή Ενεργείας, διαπιστώσει ότι η εξέλιξη των συνθηκών εφοδιασμού καθίσταται ανησυχητική σε ένα ή περισσότερα Κράτη μέλη ώστε να απαιτείται μία ταχύτερη και λεπτομερέστερη γνώση της καταστάσεως της αγοράς ενεργείας, ενημερώνει σχετικά τα Κράτη μέλη μέσω της Επίσημης Εφημερίδας των Ευρωπαϊκών Κοινοτήτων. Στην περίπτωση της πρώτης παραγράφου, τα Κράτη μέλη ανακοινώνουν στην Επιτροπή: α) τα στοιχεία που απαριθμούνται στο παράρτημα I- β) τα στοιχεία που απαριθμούνται στο παράρτημα II, σχετικά με την κατανάλωση ενεργείας κατά μείζονα τομέα χρήσεως λαμβάνοντας υπόψη τις συμβατικές παραδοχές που αναφέρονται στο παράρτημα III. Τα στοιχεία που προβλέπονται στις περιπτώσεις α) και β) ανακοινώνονται στις 31 Ιανουαρίου, στις 30 Απριλίου, στις 31 Ιουλίου και στις 31 Οκτωβρίου κάθε έτους, για τα αποτελέσματα του προηγουμένου τριμήνου και τις προβλέψεις του τρέχοντος τριμήνου. Άρθρο 3 1. Τα Κράτη μέλη συμπληρώνουν ενδεχομένως τις ανακοινώσεις τους με επεξηγηματικά σχόλια. 2. Η Επιτροπή διαβιβάζει στα Κράτη μέλη μία περίληψη με επεξηγηματικά σχόλια των στοιχείων που συγκέντρωσε κατ' εφαρμογή των άρθρων 1 και 2 και διεξάγει κατά περίπτωση τις αναγκαίες διαβουλεύσεις. Άρθρο 4 Για την εκπλήρωση των υποχρεώσεων που αναφέρονται στα άρθρα 1 και 2 κάθε ενδιαφερόμενο πρόσωπο ή επιχείρηση υποχρεούται να ανακοινώνει στις εθνικές αρχές, τα απαιτούμενα στοιχεία όταν αυτές το ζητήσουν. Άρθρο 5 1.Τα στοιχεία που διαβιβάζονται κατ' εφαρμογή του παρόντος κανονισμού έχουν εμπιστευτικό χαρακτήρα. 2. Ατομα τα οποία συμμετέχουν ή συμμετείχαν στη συλλογή και την επεξεργασία των στοιχείων που προβλέπονται απο τον παρόντα κανονισμό, οφείλουν να μην αποκαλύπτουν εξειδικευμένα στοιχεία ή και οποιεσδήποτε άλλες εξειδικευμένες πληροφορίες πoυ έχουν υποπέσει στην αντίληψή τους κατά την άσκηση των καθηκόντων τους ή επ' ευκαιρία της ασκήσεως αυτής. 3. Ο εμπιστευτικός χαρακτήρας των στοιχείων που διαβιβάζονται κατ'εφαρμογή του παρόντος κανονισμού δεν εμποδίζει τη δημοσίευση γενικών ή περιληπτικών πληροφοριών εφ' όσον είναι αδύνατο να εξαχθούν από αυτές στοιχεία για συγκεκριμένα άτομα ή επιχειρήσεις. Άρθρο 6 Τα Κράτη μέλη λαμβάνουν τα αναγκαία μέτρα ώστε να εξασφαλίζουν τον σεβασμό των υποχρεώσεων οι οποίες απορρέουν από τα άρθρα 4 και 5. Άρθρο 7 Ο κανονισμός (ΕΟΚ) αριθ. 293/74 καταργείται. Άρθρο 8 Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινωτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στο Λουξεμβούργο, στις 21 Ιουνίου 1976.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 4488
2498

EuroVoc IDs (Expanded): 4488
2498

Dataset Source: meu

Split: train